André Hanekom se liggaam terug in die landFrancis Hanekom het maande lank gesmeek dat die Suid-Afrikaanse regering haar man, André, uit aanhouding moet help bevry. Foto: Facebook Die departement van internasionale betrekkinge en samewerking het Donderdagaand gesê die besluit berus by oorlede sakeman André Hanekom se familie om te besluit of ŉ verslag oor die omstandighede van sy afsterwe bekend gemaak sal word of nie. Dit kom ná die 62-jarige se oorskot Donderdag na Suid-Afrika teruggebring is en vroegaand in die land aangekom het. Hanekom is verlede week oorlede ná ŉ paar maande onder polisiebewaking in ŉ Mosambiekse hospitaal. Hy sou in dié land verhoor word op terreuraanklagte. Lindiwe Sisulu, minister van die departement, het Suid-Afrika se hoë kommissaris in Mosambiek opdrag gegee om in gesprek te tree met die land se owerhede om ŉ verslag saam te stel oor die omstandighede rondom Hanekom se afsterwe. “Die hoë kommissaris en die Mosambiekse owerhede is besig met die verslag. Sodra dit afgehandel is, sal die familie besluit of die inhoud bekend gemaak word of nie,” het Ndivuwo Mabaya, woordvoerder van die departement, Donderdagaand aan die African News Agency (ANA) gesê. Die Mosambiekse owerhede het Hanekom verlede jaar in hegtenis geneem oor beweerde terreuraktiwiteit in die Cabo Delgado-provinsie, waar hy sy onderneming bedryf. Hanekom se familie het herhaaldelik ontken dat hy enige wette oortree het. Sy vrou Francis, ŉ gewese waakeenheidsuster, glo haar man is vergiftig om moontlike marteling, terwyl hy in aanhouding was, te verbloem. ŉ Onafhanklike lykskouing sal nou gedoen word. Die oorsaak van Hanekom (61) se dood op sy doodsertifikaat is tans die breinsiekte enkefalopatie en hipoksie (ŉ breinbesering wat veroorsaak word wanneer die brein nie genoeg suurstof kry nie). Lees alle vorige berigte oor André Hanekom op Maroela Media.